VYAKUSAZGIRAPO
Cifukwa Ico Ŵakhristu Ŵaunenesko Ŵakugwiliskira Nchito Mphinjika Yayi Pakusopa
ŴANTHU ŵanandi ŵakuyitemwa comene mphinjika ndiposo ŵakuyicindika comene. The Encyclopædia Britannica yikuti mphinjika “nchimanyikwiro cikuru ca cisopo Cacikhristu.” Nangauli vili nthena, kweni Ŵakhristu ŵaunenesko ŵakugwiliskira nchito mphinjika yayi pakusopa. Cifukwa wuli?
Cifukwa cikuru nchakuti Yesu Khristu wakafwira pa mphinjika yayi. Lizgu la Cigiriki ilo kanandi likung’anamulika kuti “mphinjika” ni stau·ros′. Mazgu agha ghakung’anamura waka “khuni lakwimilira.” The Companion Bible likuyowoya kuti: “[Stau·ros′] ni makuni ghaŵiri ghakupinjikana yayi…Mu [Tesitamenti la Sono] mu Mabaibolo gha Cigiriki, mulije mazgu agho ghakutazga mphinjika panji makuni ghaŵiri ghakupinjikana.”
Mu malemba ghanandi, ŵalembi ŵa Baibolo ŵakulemba lizgu linyake pakuyowoya cinthu ico Yesu wakapayikikapo. Ŵakulemba lizgu la Cigiriki lakuti xy′lon. (Milimo 5:30; 10:39; 13:29; Ŵagalatiya 3:13; 1 Petros 2:24) Lizgu ili likung’anamura waka “thabwa” panji “khuni.”
Pakulongosora cifukwa ico ŵakagwiliskiranga nchito khuni limoza pera pa kupayika munthu, buku la Das Kreuz und die Kreuzigung (Mphinjika na Kupayika Munthu), lakulembeka na Hermann Fulda, likuyowoya kuti: “Makuni ghakaŵa ghakusoŵa pa malo agho ŵakasankha kuti ŵapayikengepo ŵanthu. Mwantheura, ŵakajinthikanga pasi khuni limoza pera. Ndipo ŵanthu ŵakwananga ŵakapayikikanga, mwa kuŵakaka mawoko pacanya pa mutu wawo, panji kughakhoma na muzumali. Ndiposo ŵakakakanga malundi ghawo panji kughakhoma.”
Kweni Mazgu gha Ciuta ndigho ghangatiphalira unenesko weneco. Mpositole Paulosi wakayowoya kuti: “Khristu wakatiwombora ku thembo la Malango, wakati wazgoka thembo cifukwa ca ise: cifukwa kuli kulembeka, Ngwakutembeka yose uyo wakupayikika pa khuni.” (Ŵagalatiya 3:13) Pa lemba ili, Paulosi wakuyowoya fundo iyo yili kulembeka pa Duteronome 21:22, 23, apo pakuyowoya za khuni, mphinjika yayi. Cifukwa cakuti munthu wakaŵanga ‘wakutembeka’ para wakomeka mwakucita kupayikika pa khuni, ipo nchakwenelera yayi kuti Ŵakhristu ŵatozgenge nyumba zawo na vinthu vyakulongora Khristu kuti wapayikika.
Palije ukaboni uwo ukulongora kuti mu vilimika 300 vyakwambilira kufuma apo Yesu wakafwira, Ŵakhristu ŵakagwiliskiranga nchito mphinjika pakusopa. Kweni mu vilimika vya m’ma 300, Muwusi Constantine wakanjira Cikhristu cautesi ndipo ndiyo wakapangiska kuti mphinjika yiŵe cimanyikwiro ca mpingo wawo. Tikumanya yayi ivyo vikaŵa mu mtima wa Constantine, kweni fundo njakuti Yesu Khristu wakapayikika pa mphinjika yayi. Nakuti mphinjika yikayambika na ŵanthu ŵambura kusopa Ciuta. The New Catholic Encyclopedia yikuzomelezga fundo iyi, yikuti: “Mphinjika yikaŵapo pambere Cikhristu cindize ndipo yikusangikaso na ŵanthu awo Mbakhristu yayi.” Mabuku ghanandi agho ŵanthu ŵanandi ŵakughacindika ghakuyaniska mphinjika na kusopa vilengiwa panji maluso ghanyake ghakukhwaskana na vyakugonana agho ŵanthu ŵambura kusopa Ciuta ŵakacitanga.
Nchifukwa wuli pera Ŵakhristu nawo ŵakamba kugwiliskira nchito mphinjika? Nchakuwonekerathu kuti wakacita nthena kuti ŵakope luŵiro ŵanthu ŵambura kusopa Ciuta kuti ŵanjire ico ŵeneco ŵakuti Nchikhristu. Nangauli vili nthena, kweni Baibolo likukanizga kusopa vinthu ivyo ŵanthu ŵambura kusopa Ciuta wakusopa. (2 Ŵakorinte 6:14-18) Kweniso Baibolo likukanizga kusopa vikozgo kwa mtundu wuliwose. (Exodus 20:4, 5; 1 Ŵakorinte 10:14) Mwantheura, Ŵakhristu ŵaunenesko ŵakugwiliskira nchito mphinjika yayi pakusopa.*
* Kuti mumanye vinandi vyakukhwaskana na mphinjika, wonani mapeji 302-306 mu buku la Kukambitsirana za m’Malemba, lakupharazgika na Ŵakaboni ŵa Yehova.
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn